Source: http://www.bihon.ro/promit-prima-victorie/1377551
Timestamp: 2018-03-21 03:32:23+00:00

Document:
Promit prima victorie - BIHON
Promit prima victorie
la	28. ianuarie 2014 23:37
CSM Digi primeşte vizita echipei Galatasaray FOTO: HORGOS ZSOLT
Multipla campioană a României la polo, CSM Digi dispută miercuri seară meciul de acasă cu Galatasaray Istanbul, contând pentru etapa a V-a a Grupei principale B din Liga Campionilor.
Partida opune echipele situate pe ultimele două locuri în grupă, care n-au cunoscut încă victoria. Poloiştii orădeni, care deţin un moral foarte bun după turneul fructuos de la Bucureşti din Superliga Naţională, sunt decişi să „spargă gheaţa” şi să obţină primul succes din grupă. „Dorim să le oferim suporterilor noştri o mult-aşteptată victorie. Nu va fi însă deloc un meci facil, aşa cum ar putea să pară la prima vedere. Echipa din Istanbul posedă un lot redutabil, din care fac parte nu mai puţin de şapte jucători străini. Cu toate acestea, sperăm să câştigăm partida”, ne-a declarat antrenorul CSM Digi. Dorin Costrăş.
Echipa noastră a dovedit un tonus şi o formă bună de joc în primele meciuri din acest an. CSM Digi a făcut o partidă reuşită în etapa trecută a Ligii Campionilor, când a pierdut greu la Kragujevac, în faţa lui Radnicki, deţinătoarea en titre a LEN Trophy, scor 6-8. De asemenea, orădenii şi-au bătut cele trei adversare la turneul final III al Superligii. Există deci toate premisele pentru un nou meci bun al echipei noastre, care să îi aducă prima victorie în Grupa B. CSM Digi şi Galatasaray s-au întâlnit în Grupa D din ediţia trecută a Ligii Campionilor, împărţindu-şi victoriile: 11-8 la Oradea, respectiv 5-6 la Istanbul.
Meciul CSM Digi – Galatasaray are loc miercuri cu începere de la ora 20:00, la Bazinul Olimpic „Ioan Alexandrescu”. Accesul publicului va fi liber. Partida va fi condusă de cuplul de arbitri Vlaho Radicevic (Croaţia), Marjay Zsolt (Ungaria), iar delegat LEN este Dejan Perisic (Serbia).
Taguri: csm digi oradea, galatasaray istambul, liga campionilor, polo

References: CSM 
 CSM 
 CSM 
 CSM 
 CSM 
 CSM 
 csm